<classify> Ni miaka miwili sasa imepita tangu Cannavaro alipofunga bao hilo kwenye mchezo wa raundi ya kwanza wa Ligi ya Mabingwa Afrika dhidi ya Al Ahly na leo timu hizo zinakutana tena kwenye mchezo wa kwanza wa raundi ya pili ya michuano hiyo kwenye Uwanja wa Taifa, Dar es Salaam.Bao hilo la Cannavaro, aidha lilifanya Yanga kufikia rekodi ya zaidi ya miaka 20 iliyowekwa na Simba pale ilipowafunga mabingwa hao wa zamani wa Afrika kwenye Uwanja wa CCM Kirumba Mwanza mwaka 1985 kwa mabao 2-1.Simba iliibuka na ushindi huo kwa mabao ya Zamoyoni Mogella na Mtemi Ramadhani, huku lile la Al Ahly likiwekwa kimiani na mshambuliaji wao nyota kipindi hicho Mohamedi El Khatibu Bibo.Leo Yanga inakutana tena na Al Ahly ikiwa na kumbukumbu nzuri ya kuibuka na ushindi mwembamba Uwanja wa Taifa, lakini pia ikiwa na kumbukumbu ya jinsi walivyopoteza nafasi ya kuweka historia mpya ya kuitoa timu hiyo kwa mikwaju ya penalti kwenye mchezo wa marudiano uliochezwa kwenye jiji la Alexandria, Misri.Saidi Bahanuzi na beki Mbuyu Twite wote walikosa penalti zao ambazo kama wangefunga basi Al Ahly ingetolewa kwenye mashindano hayo kwenye mchezo huo uliomalizika kwa mabingwa hao wa zamani wa Afrika kuibuka na ushindi wa bao 1-0 na mikwaju ya penalti kutumika kumpata mshindi.Yanga inakutana tena Al Ahly ambayo ina historia nayo ndefu kwa kukutana mara nyingi kwenye mashindano hayo ikiwa na kikosi tofauti kidogo na kikosi kilichoifunga timu hiyo kutoka Arabuni miaka miwili iliyopita.Mwaka 2014 Yanga ilikuwa na nyota kama vile Mrisho Ngassa, Emmanuel Okwi, Khamis Kiiza, Didier Kavumbagu na Frank Domayo ambao wote hawapo tena kwenye timu hiyo na hata mpigaji wa kona iliyozaa bao hilo la dakika ya 85, Haruna Niyonzima hatacheza kwani anatumikia adhabu ya kadi mbili za njano alizopata kwenye mechi dhidi ya APR ya Rwanda.Yanga ya leo itakuwa na sura nyingi mpya kama vile mshambuliaji Amis Tambwe ambaye pengine alikuwa jukwaani wakati Yanga ilipoifunga Al Ahly 1-0, kwani alikuwa kwenye timu pinzani ya Simba. Lakini pia itakuwa na nyota kama vile Donald Ngoma, kiungo Thabani Kamusoko kutoka Zimbabwe na beki Vincent Bossou kutoka Togo.Yanga itakayoivaa Al Ahly leo inaweza kuwa na beki Kelvin Yondani pekee ambaye alicheza mechi zote mbili dhidi ya timu hiyo kutoka Misri mwaka 2014. Juma Abdul aliye kwenye kikosi cha kwanza kwa sasa alikuwa akikaa benchi mbele ya Mbuyu Twite ambaye anaweza akaanzia benchi kwenye mchezo wa leo.Nafasi ya kipa Ally Mustapha Barthez alicheza kipa mwenzake Deogratius Munishi Dida ambaye leo ataweza kuanzia benchi, lakini beki wa kushoto Hajji Mwinyi alikuwa hajajiunga na timu hiyo sambamba na mawinga Deus Kaseke na Geofrey Mwashuiya.Kwa kuwa Yanga watakuwa nyumbani hakuna watakachohitaji zaidi ya ushindi ili kujiweka kwenye mazingira mazuri kwenye mchezo wa marudiano utakaochezwa baada ya wiki moja nchini Misri. Sare au kufungwa itawaweka mabingwa hao wa soka wa Tanzania Bara kwenye wakati mgumu kwenye mchezo wa marudiano.Kama kawaida yao Al Ahly ni wazi watacheza mchezo wa ugenini ambao ni wa kutafuta sare zaidi na ushindi kwao ni ziada tu, hivyo watapoozesha mchezo na kuwalazimisha Yanga kufuata aina yao ya mchezo. Yanga wanapaswa kuwa makini na hili na zaidi kucheza soka la kushambulia na huku wakitakiwa kutumia kila nafasi watakayopata.Timu zote kutoka Uarabuni na hasa Al Ahly uzoefu unaonesha ni wazuri sana kwenye mipira ya kona na faulo ndogo, hivyo Yanga hawana budi kucheza kwa nidhamu zaidi kukwepa kufanya faulo karibu na lango lao na kutoa mwanya kwa wageni kupata bao.Zaidi Al Ahly ni wazuri kupitia pembeni na kwa kuwa watakuwa ugenini ni wazi watashambulia kwa kushtukiza. Yanga iliyoifunga Al Ahly mwaka 2014 sio Yanga hii, lakini wana uwezo wa kuifunga timu hiyo kubwa katika soka la Misri kama kila mchezaji atajituma na kucheza kwa nidhamu ya hali ya juu.Kila la heri wawakilishi wetu, watanzania wako nyuma yenu. Yanga imefikia hatua ya raundi ya pili baada ya kuzitoa Cercle de Joachim ya Mauritius katika mchezo wa raundi ya awali kwa jumla ya mabao 3-0 na APR ya Rwanda kwa jumla ya mabao 3-2.  <topic>: MICHEZO 